Θέμα «υψίστης σημασίας» χαρακτηρίζουν Αμερικανοί αξιωματούχοι τον εκσυγχρονισμό των ελληνικών αστυνομικών ταυτοτήτων απευθυνόμενοι προς τους Έλληνες ομολόγους τους.

Η Ουάσιγκτον, όπως αναφέρει ρεπορτάζ του «Ελεύθερου Τύπου», πιέζει τη χώρα μας για να επισπευσθούν οι διαδικασίες έκδοσης, καθώς θεωρεί ότι οι ελληνικές ταυτότητες πλαστογραφούνται με αποτέλεσμα να δημιουργούνται προβλήματα στους ελέγχους στα σύνορά τους, όπου κατά καιρούς έχουν συλληφθεί άτομα που εξέδωσαν ταξιδιωτικά έγγραφα με τη χρήση πλαστών ελληνικών ταυτοτήτων.

Το υπουργείο Προστασίας του Πολίτη έχει ήδη ξεκινήσει να τρέχει τη διαδικασία με τη σύσταση δύο επιτροπών, εκ των οποίων η μία ασχολείται με το νομοπαρασκευαστικό κομμάτι και η άλλη με τις τεχνικές προδιαγραφές. Η Ουάσιγκτον ζητά επιτακτικά να ολοκληρωθεί το γρηγορότερο δυνατό η διαδικασία, καθώς σε διαφορετική περίπτωση από το 2017 μπορεί να υπάρξει αποπομπή της Ελλάδας από το πρόγραμμα απαλλαγής έκδοσης βίζας (Visa Waiver Program) για τους Έλληνες που ταξιδεύουν στην Αμερική.

Αξιωματούχος του υπουργείου Προστασίας του Πολίτη αναφέρει στον "ΕΤ" ότι «άσχετα με το τι ζητάνε οι Αμερικανοί εμείς έπρεπε ούτως ή άλλως να εκδώσουμε δελτία ταυτότητας, διότι αυτό αποτελεί –μεταξύ άλλων- δέσμευσή της χώρας μας προς την Ευρωπαϊκή Ένωση από το 2006. Μέχρι τα μέσα του Ιουνίου 2016 οι επιτροπές θα παραδώσουν έτοιμους τους φακέλους με τις προτάσεις τους. Στη συνέχεια, θα δοθεί η πολιτική έγκριση και θα προχωρήσουμε στη νομοθέτηση των νέου τύπου ταυτοτήτων. Κατόπιν, θα γίνει ο διαγωνισμός για τον ανάδοχο και αν όλα πάνε καλά μετά από τρεις μήνες θα πέσουν οι υπογραφές. Εκτιμάμε ότι οι πολίτες θα έχουν στα χέρια τους τα σύγχρονα έγγραφα την άνοιξη ή το καλοκαίρι του 2017. Αν οτιδήποτε μας καθυστερήσει οι εταίροι μας εκτιμάμε ότι θα μας δώσουν –όπως συνηθίζεται- σιωπηρές παρατάσεις, οπότε δεν θα υπάρξει κανένα πρόβλημα. Πρόκειται για ένα πολύ μεγάλο εγχείρημα που εκ των πραγμάτων δεν γίνεται από τη μία ημέρα στην άλλη».

Τα νέα δελτία ταυτότητας θα περιέχουν μικροτσίπ, στο οποίο σε πρώτη φάση θα αποθηκεύονται βιομετρικά χαρακτηριστικά. Σε δεύτερο χρόνο θα υπάρχει η δυνατότητα αναβάθμισης των στοιχείων, καθώς τελικός στόχος είναι το μικροτσίπ να περιέχει πληροφορίες που σχετίζονται με το ιατρικό ιστορικό και την ασφάλιση του κατόχου, όπως και το ΑΦΜ. Το σενάριο οι ταυτότητες υψίστης ασφαλείας να περιλαμβάνουν αποτύπωμα της ίριδας του ματιού έχει αποκλειστεί, ενώ τα μέλη της αρμόδιας επιτροπής, όπως αναφέρουν αξιόπιστες πηγές, λαμβάνουν σοβαρά υπόψιν τους περιορισμούς που προβλέπονται από την Αρχή Προστασίας Προσωπικών Δεδομένων.

Οι πολίτες θα κληθούν να καταβάλλουν παράβολο κόστους περίπου 10 ευρώ για την απόκτηση των νέων εγγράφων, τα οποία θα εκδοθούν με χρήματα από τον κρατικό προϋπολογισμό. Σύμφωνα με τις πρώτες εκτιμήσεις, το συνολικό κόστος θα αγγίξει τα 80.000.000 ευρώ.

Ο υπουργός Προστασίας του Πολίτη κ. Νίκος Τόσκας σε δηλώσεις στη δημόσια τηλεόραση για το θέμα είχε τονίσει ότι «πρέπει να έχουμε μία ταυτότητα σύγχρονη που να έχει αξιοπιστία ως έγγραφο, που να μην μπορεί να πλαστογραφηθεί εύκολα. Επομένως προχωράμε. Υπάρχει κάποιο οικονομικό κόστος, δεν θέλουμε να επιβαρύνουμε τον πολίτη, υπολογίζουμε γύρω στα δέκα ευρώ θα κοστίσει κάθε ταυτότητα και είμαστε στην διαδικασία προκειμένου να συντάξουμε και να αιτιολογήσουμε τις νέες ταυτότητες».

Το θέμα εκσυγχρονισμού των δελτίων είχε θέσει προς την ελληνική κυβέρνηση ο Αμερικανός υπουργός Εξωτερικών κ. Τζον Κέρι κατά την επίσκεψή του στην Αθήνα στις 4 Δεκεμβρίου 2015. Πληροφορίες αναφέρουν, μάλιστα, ότι μετά τη συγκεκριμένη επίσκεψη η κυβέρνηση αποφάσισε ότι δεν μπορεί να δοθεί άλλη παράταση στο θέμα και έτσι ξεκίνησε να τρέχει η διαδικασία από το αρμόδιο υπουργείο.

Η ανησυχία ξένων αξιωματούχων εντάθηκε μετά τις τρομοκρατικές επιθέσεις τζιχαντιστών στην Ευρώπη, διότι θεωρούν ότι με πλαστές ταυτότητες πλαστογραφούνται «γνήσια» διαβατήρια. Αντιθέτως, υψίστης ποιότητας θεωρούνται τα διαβατήρια που εκδίδονται από τη Διεύθυνση Διαβατηρίων της ΕΛ.ΑΣ., καθώς δεν έχουν παρατηρηθεί σχεδόν ποτέ κρούσματα πλαστογράφησής τους. Το ίδιο ισχύει και με τα νέα διπλώματα οδήγησης, τα οποία εκδίδονται με τις πλέον σύγχρονες προδιαγραφές ασφαλείας από το Εθνικό Κέντρο Έκδοσης Εγγράφων Ασφαλείας.